Vermeende rower doodgeskiet gedurende skietery met polisieDie beamptes het op onder meer bankkaarte, ŉ mes, ŉ ongelisensieerde vuurwapen en patrone beslag gelê. (Foto: Verskaf) ŉ Vermeende rower is Maandagmiddag doodgeskiet gedurende ŉ skietery met polisie in die Durbanse middestad in KwaZulu-Natal. Lt.kol. Thulani Zwane, woordvoerder van die polisie, sê polisiebeamptes was besig met ŉ misdaadvoorkomingsoperasie in die sakesentrum om misdade soos rooftogte en kapings in die sakesentrum hok te slaan toe hulle vier verdagtes gewaar wat na bewering besig was om ŉ vrou by ŉ OTM te beroof. Die vier verdagtes het egter die beamptes opgemerk waarna hulle in ŉ wegkommotor gespring en op die vlug geslaan het. Zwane vertel twee beamptes het die verdagtes agternagesit waarna ŉ skietery tussen beamptes en die verdagtes uitgebreek het. Die beamptes kon daarin slaag om twee van die verdagtes aan te keer, terwyl ŉ derde in die proses noodlottig gewond is. Volgens Zwane het die beamptes gedurende die inhegtenisneming op bankkaarte, ŉ mes, ŉ ongelisensieerde vuurwapen en patrone in die besit van die verdagtes beslag gelê. Die twee verdagtes, onderskeidelik 32 en 36 jaar oud, sal binnekort in die Durban-landdroshof op aanklagte van poging tot moord, roof asook die onwettige besit van ’n vuurwapen en ammunisie verskyn. Lt.genl. Khombinkosi Jula, KwaZulu-Natalse polisiehoof, het die inhegtenisnemings geloof en gesê hy is dankbaar dat die polisiebeamptes ongedeerd is.